मडगांवः चिंचणी हांगच्या नझीर बेपारी हाच्या बिफाच्या दुकानाची मोडतोड करून दुकानांतल्या बिफाचेर पॅत्रोल ओतपाचो प्रकार शांतताय आनी सुवेवस्था इबाडपा खातीर केल्लो. ताचो निशेध करून पुलिसांनी गुन्यांवकारांक सोदून काडून तांचेर कारवाय करची, अशी मागणी वेळ्ळीचो आमदार क्रुज सिल्वा हाणे केल्या. चिंचणी ग्रामपंचायत मंडळान दोशींचेर कारवाय करपाची मागणी करपी थाराव पास करपाचें थारायलां.
 नझीर बेपारीच्या दुकानांत येंवन अनवळखी लोकांन सीसीटीव्ही फोडले. इन्व्हर्टर चोरून व्हेलो आनी दुकानांतल्या सुमार 60 किलो बिफाचेर पॅत्रोल ओतलें. बकरी ईदच्या रातीं ही घडणूक जाली. शुक्राराक आमदार क्रुझ सिल्वान पंचायत वांगड्यांक घेवंन दुकााची पळोवणी केली. बीफ दुकानाचेर केल्लो हल्लो म्हणल्यार दोन समाजांत फूट घालपाचो केल्लो यत्न आसा. ताका लागून पुलिसांनी हें प्रकरण गंभीरतायेन घेवंन गुन्यांवकारांक सोदून काडून तांचेर कारवाय करची तशेंच चिंचणी वाठारांत रातयां पुलीस गस्त सुरू करची अशें ताणे सांगलें.
 चिंचणीचो सरपंच वालेन्तीन बार्रेटो हाणे सांगलें कीं, गावांत हिंदू, मुसलमान आनी किरिस्तांव समाजांतले लोक एकचारान रावतात. सगल्यांक गांवांत वेवसाय करपाचो हक्क आसा. ते खातीर पंचायत मंडळ नझीर बेपारी हाच्या फाटल्यान आसा. पंचायत वाठारांत असल्यो घडणुको जावच्यो न्हय हे खातीर पुलिसांनी सक्रिय रावपाक जाय. गांवां भायल्या लोकांनी येवून दुकान फोडलें आसुये. ताका लागून पंचायत मंडळ थाराव पास करून सरकाराक धाडटलें अशी म्हायती ताणे दिली.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 